runetrust/blame-folketinget-dk huggingface dataset:
Thomas Jensen (S), 2009-11-10:
Som vi også har diskuteret her tidligere med det her lovforslag, så er det jo fuldstændig oplagt og en dobbelt god strategi, når der er så mange unge – og også ældre – på arbejdsmarkedet, som her og nu går arbejdsløse rundt, at vi får sat gang i noget beskæftigelse; at vi får nedbragt energiforbruget; at vi får forskønnet vores landsbyer; og at vi får nogle bedre forsamlingshuse rundtomkring.
Derfor vil jeg opfordre Dansk Folkepartis ordfører til at ringe til sin finansordfører nu her, hvor forhandlingerne er gået ind i en slutfase, for at få tilført det her område nogle flere penge.
Anita Knakkergaard (DF), 2009-11-10:
Nu er det jo hr. Kristian Thulesen Dahl, der står for det der med finanserne sammen med de øvrige, så jeg tror, jeg vil overlade det til dem i slutfasen, som det er i øjeblikket.
Så vidt jeg ved, er det nogle gode tiltag, man også har der.
Jeg siger ikke, at det her ikke er et godt tiltag, men det vil jeg overlade til hr. Kristian Thulesen Dahl.
Thomas Jensen (S), 2009-11-10:
Jeg skal nok prøve at holde mig til to spørgsmål.
Her de seneste dage har vi jo kunnet høre hr. Kristian Thulesen Dahl fra Dansk Folkeparti, altså finansordføreren fra Dansk Folkeparti, som jo er den person, som bestemmer, hvad regeringen skal gennemføre af politik her i Danmark.
Derfor har jeg også lyttet til, at hr. Kristian Thulesen Dahl har været ude at sige, at Dansk Folkeparti gerne vil have sat rigtig meget gang i dansk økonomi med en vækstpakke.
Der er lagt et milliardstort beløb på bordet fra Dansk Folkepartis side – eller der er krav om det.
Det synes jeg er meget interessant.
Når vi nu med det her lovforslag ved, at det er begrænset, hvor mange forsamlingshuse vi får renoveret, det er begrænset, hvor mange boliger vi får energirenoveret, og det er begrænset, hvor mange af de faldefærdige rønner, vi ude lokalt får væltet og kondemneret, er det så ikke oplagt for Dansk Folkepartis ordfører at kontakte sin finansordfører og sørge for, at nogle af de her mange midler, som Dansk Folkeparti vil bruge, bliver ført over til det her område, sådan at vi kunne skaffe en bedre energimæssig standard i vores bygningsmasse?
Anita Knakkergaard (DF), 2009-11-10:
Nu er det jo ikke os, der har fremsat det her lovforslag; det er jo altså Venstre og De Konservative, der har fremsat det i samarbejde.
Og det må sådan set være op til dem at afgøre, men jeg synes jo, det ville være rart, hvis landsbyerne kunne disponere noget bedre og man kunne få fjernet en masse af de der boliger, der mange gange står og skæmmer hele landområdet, i landdistrikter – ikke bare i landsbyerne, men altså også faldefærdige landejendomme, der står.
Jeg synes, det er trist at se på.
Men jeg synes selvfølgelig, det skal være sådan, at vi energiforbedrer vores bygninger betydeligt bedre, end vi gør i dag.
Det gælder hovedsagelig udlejningsbyggeri, hvor lejerne jo kan spare mange penge, og hvor man sådan set kan sige, at det, man eventuelt på en eller anden måde sparer, kan være med til at betale for de energiforbedringer, der også skal foreligge.
Men man skal jo se, hvordan det f.eks. kan lade sig gøre over en tiårig periode, og om pengene så er betalt tilbage.
Det er jo beregninger på den enkelte bygning.
Men jeg synes, det ville være rart, hvis man havde muligheden for det.
Per Løkken (KF), 2009-11-10:
Lovforslagets hovedformål er at forbedre kommunernes muligheder for efter byfornyelsesloven på baggrund af en aftale med ejeren dels at yde støtte til at energioptimere den eksisterende boligmasse, dels at styrke bosætningen i områder præget af dårlige og faldefærdige boliger.
For De Konservative er det væsentligt, at vi skaber nogle fleksible rammer for kommunerne til at tilskynde til bosætning i landdistrikterne og fleksible muligheder for at yde tilskud til energioptimering af ejendomme.
Lovforslaget giver mulighed for begge dele.
Jeg ser gerne en udvikling, hvor kommunerne i samarbejde med borgerne kan være med til at gøre det mere attraktivt at bo i alle områder af Danmark.
Forsamlingshuse udgør ofte en vigtig del af nærmiljøet i de små samfund; det er områdets kulturhus.
Forsamlingshusene er med til at gøre det attraktivt at bo i landsbyer og landdistrikter og dermed fastholde bosætningen dér.
Lovforslaget giver mulighed for at yde tilskud til istandsættelse af nedslidte forsamlingshuse såvel som forbedring af tilgængeligheden for ældre og handicappede.
Desuden er vedligeholdte bygninger samt et godt og kønt nærmiljø også vigtigt for Det Konservative Folkeparti.
At bygninger og boliger er vedligeholdte og beboelige, har stor betydning for attraktiviteten i området.
Vi vægter derfor, at lovforslaget giver kommunerne mulighed for at søge tilskud til opkøb af ejendomme, til nedrivning eller til helt eller delvis at finansiere nedrivning af ejer- og andelsboliger og dermed styrke ejernes motivation til at nedrive dårlige og faldefærdige boliger på frivillig basis.
Dernæst giver lovforslaget mulighed for at yde tilskud til bygningsfornyelse af ældre boliger og energiforbedrende foranstaltninger.
Vi betragter det som overordentlig vigtigt, at kommunerne får nogle brede rammer til at afgøre, hvilke forbedringer der er vigtige i deres område, da der kan være stor forskel på udfordringerne i henholdsvis Odense eller Thisted.
I Det Konservative Folkeparti lægger vi stor vægt på, at man fra statens side tilskynder til en reduktion af energiforbruget.
Dette lovforslag forventes at bidrage til en reduktion af energiforbruget i den eksisterende private boligmasse samt forsamlingshuse og bygninger med lignende anvendelse, idet det antages, at en forøget andel af de byfornyede boliger bliver forbedret energimæssigt som følge af den foreslåede adgang til at yde økonomisk støtte til bygningsfornyelse af boliger i dårlig energimæssig stand.
Med disse ord kan jeg oplyse, at Det Konservative Folkeparti støtter lovforslaget til videre behandling i udvalget.
Thomas Jensen (S), 2009-11-10:
Først kunne ministeren ikke erkende, at der var sket en nedskæring, men så var ministeren alligevel inde på, at midlerne fra Grundejernes Investeringsfond var fjernet.
Kort sagt er der sket en nedskæring i den samlede byfornyelsesramme.
Det kan vi konkludere, og det er også det, vi har kunnet ud fra spørgsmål 1 til Kommunaludvalget i år.
Vi ved, at der er en masse, der bliver arbejdsløse for tiden.
Vi ved, at det er meget, meget presserende, at vi får nedbragt vores energiforbrug i Danmark.
Er der ikke en vilje i regeringen til her ved finanslovforhandlingerne at finde nogle flere midler, sådan at vi får nogle af de unge i beskæftigelse, får nogle af de erfarne håndværkere i beskæftigelse og samtidig får nedbragt energiforbruget og dermed reduceret CO2-udslippet – er der ikke det hos indenrigs- og socialministeren?
Karen Ellemann (V), 2009-11-10:
Nej, det kan jeg ikke bekræfte så entydigt, for byfornyelsesrammen er på 250 mio. kr., og den diskussion, der er om, hvorvidt byfornyelsesrammen er blevet mindre, er jo diskussionen om Grundejernes Investeringsfonds tilskud, det her særlige tilskud på 56 mio. kr., som hidtil har været til den offentlige byfornyelse, og som helt ifølge aftalen altså bortfalder nu med 2009.
Jeg konstaterer, at vi kører videre med det nuværende beløb på de 250 mio. kr. årligt.
Og jeg må også lige konstatere, at jeg i hvert fald ikke synes, at 250 mio. kr. årligt er småpenge.
Thomas Jensen (S), 2009-11-10:
Tak til indenrigs- og socialministeren.
Det er jo positivt, at der er så bred opbakning til forslaget her i Folketingssalen.
Det, der jo også er blevet sagt fra flere partier herinde, er, at pengene her desværre bliver taget fra den eksisterende byfornyelsesramme.
Derfor vil jeg bare spørge ministeren: Kan ministeren bekræfte mig i, at byfornyelsesrammen for 2010 bliver beskåret, så den samlet set kommer ned på 245 mio. kr.?
Karen Ellemann (V), 2009-11-10:
Jeg vil starte med at takke for de mange forskellige indlæg, der har været her i forbindelse med første behandling af lovforslag L 44 om ændring af loven om byfornyelse og udvikling af byer.
Jeg vil også starte med at konstatere, at jeg er glad for nu at høre, at der er opbakning til forslaget.
Det er jo altså en kendsgerning, at der i dag er problemer med at nedbringe energiforbruget i den eksisterende boligmasse, og tilsvarende er der altså også tydelige og synlige problemer med dårlige og faldefærdige boliger og nedslidte forsamlingshuse ude på landet.
Derfor er jeg meget, meget tilfreds med, at kommunerne netop med det her lovforslag simpelt hen får bedre muligheder for at løse de her problemer.
Så jeg vil sige tak for den opbakning, der er til forslaget, og jeg er selvfølgelig indstillet på, at vi får behandlet de udeståender eller uafklarede ting, der måtte være, konstruktivt og positivt i udvalget.
Angående kommunens valg i forbindelse med at støtte enten en renovering eller en nedrivning af en bolig vil jeg helt konkret sige til hr. Jørgen Poulsen, at det jo er klart, at det er en konkret og individuel vurdering i den enkelte sag, og derfor er det vanskeligt at sige, om de vil vælge det ene eller det andet.
Tak for de positive tilkendegivelser.
Line Barfod (EL), 2009-11-10:
Enhedslisten har jo fremlagt et forslag til finanslov, hvor der ikke bare ikke er noget underskud, sådan som der er i regeringens forslag til finanslov, der jo har et kæmpe underskud, men hvor vi også peger på, hvordan vi kunne finansiere de store ændringer, som vi ønsker at gennemføre i samfundet, bl.a. ved at få sat gang i klimarenoveringer osv. Så vi har skam finansieringen med.
Må jeg ikke bare sige til det her med, hvorvidt det er samfundets ansvar: Samfundet har behov for det.
Samfundet – dvs. regeringen og Dansk Folkeparti – har jo valgt at hælde milliarder ud i bankerne, men det er ikke bare blevet gjort for at sikre, at vi har en finansiel sektor, der fungerer – der er også blevet hældt penge ud til spekulanterne for at sikre, at de ikke kommer til at lide noget tab.
Man kunne jo vælge at sige, at det ville være langt bedre at bruge de penge til at sikre de energiforbedringer, vi skal bruge, og til at sikre, at vi får gang i beskæftigelsen.
Knud Kristensen (KF), 2009-11-10:
Nu er der jo ikke noget nyt i at høre fra fru Line Barfod, at regeringen gør det dårligt.
Er det egentlig fru Line Barfods opfattelse, at det er regeringens og samfundets opgave at skulle sørge for al den energirenovering, der skal gennemføres?
Jeg kunne også godt tænke mig, at fru Line Barfod kom med en finansieringsmodel for, hvordan og hvorledes vi i offentligt regi skal løse den store opgave, som fru Line Barfod netop giver udtryk for at vi skal.
Jørgen Poulsen (RV), 2009-11-10:
Det Radikale Venstre er meget positive over for, at man med det her lovforslag åbner for at støtte andre energibesparelser i ejer- og andelsboliger end hidtil.
Vi tror, at det vil motivere mange ejere til at forbedre deres bygninger og bygningernes energimæssige tilstand, og vi støtter naturligvis også bestræbelserne på at renovere forsamlingshusene i landdistrikterne.
Men jeg kunne samtidig godt være en lille smule bekymret for, om det her forslag nu også får folk til at renovere gamle og nedslidte bygninger, som ikke er værd at renovere, og hvor det både klimamæssigt og energimæssigt måske ville være langt mere hensigtsmæssigt at bruge en bulldozer og fjerne skidtet.
Man kan naturligvis også diskutere, om rammen – de 150 mio. kr. – som stilles til rådighed for kommunerne, er nok.
Jeg er helt sikker på, at det langt, langt fra er nok, hvis man vil opgradere den gamle boligmasse, den ældre boligmasse, men det er da et skridt i den rigtige retning, og alt i alt betragter vi i Det Radikale Venstre det her som et godt forslag, og vi kan støtte forslaget.
Jo, frie rammer, men jeg tror ikke, at hr. Bonnesen vil få besvær med os, hvis han kan finde flere penge til det her.
Erling Bonnesen (V), 2009-11-10:
Det var jo lige præcis også en kommentar, og jeg er da også meget glad for den kommentar, jeg får igen.
Det skal sådan en debat som den her jo også bruges til.
Så er det sådan set meget befriende, vil jeg faktisk sige, sådan her i november måned, at vi nogle få uger efter, at kommunerne er færdige med at fastlægge deres budgetter, hvor der selvfølgelig er den debat – man kunne næsten fristes til at sige, at det i nogle situationer kammer over og bliver en klynkedebat – så også en dag som i dag her får bekræftet, at der faktisk er nogle gode muligheder og endda næsten frihedsrammer til kommunerne, også til at gøre noget ved det her.
Jørgen Poulsen (RV), 2009-11-10:
Jo, det er også derfor, vi støtter forslaget
Jeg synes, det mere lød som en kommentar end som et direkte spørgsmål.
Vi støtter det her forslag.
Men naturligvis kunne vi da have ønsket os langt mere.
Erling Bonnesen (V), 2009-11-10:
Jeg vil allerførst kvittere for opbakningen.
Jeg synes, det lyder rigtig dejligt, hvad også ordføreren siger, nemlig at det er et skridt i den rigtige retning.
Jeg vil også gerne kommentere det med, at der er sat de her penge af.
Så vil jeg også prøve at koble det lidt sammen med det, som Det Radikale Venstre jo tidligere selv har været inde på, altså at der selvfølgelig skulle gives så gode frihedsrammer som muligt til kommunerne.
Er det her forslag ikke lige præcis meget godt i tråd med det, fordi man jo generelt på kommunebudgetterne i år netop har fået sat hele 5 mia. kr. mere af på anlægsbudgetterne til kommunerne?
Det gør jo virkelig, at de har noget at arbejde med, hvad vi også har kunnet konstatere nu i budgetlægningen.
Så der er jo sådan set nogle gode muligheder for kommunerne til lige præcis at prioritere de steder, hvor man i kommunerne siger: Ja, her vil vi gøre noget ved det. Så er det ikke også sådan, at det falder meget godt sammen med frihedsrettighederne til kommunerne?
Jørgen Poulsen (RV), 2009-11-10:
Det er jo næsten som talt ud af De Radikales program.
Det vil vi meget gerne være med til at støtte, men i og med at vi støtter det her skridt på vejen, er det vel det, vi tager stilling til her.
Line Barfod (EL), 2009-11-10:
Jamen jeg ville bare gerne høre en ting i forhold til den debat, der har været her, nemlig om Det Radikale Venstre mener, at der bør sættes flere penge af, og om Det Radikale Venstre mener, at man bør bruge muligheden for både at sikre, at vi får lavet energiforbedringer, og at vi samtidig får gang i beskæftigelsen, og at vi især får gjort noget for at få de unge i arbejde, så vi ikke taber en hel årgang af unge på gulvet, som vi gjorde sidst, vi havde stor ungdomsarbejdsløshed.
Men det må hr. Erling Bonnesen jo tale med sine partifæller om.
Det er også derfra, man siger, at der simpelt hen ikke er penge til at sikre alle de mange løfter, som regeringen kommer med, og at man mange steder ikke bare har skåret ind til benet, men er begyndt at skære i benet.
Enhedslisten støtter også det her forslag.
Vi synes, det er udmærket, at man går i gang med energirenoveringerne.
Vi mener, det er rigtig vigtigt, at der kommer flere penge både til den traditionelle byfornyelse, som der stadig er rigtig meget brug for, og til i langt større grad, end der er lagt op til med det her forslag, at få gang i energirenoveringerne.
Der er virkelig et stort behov for det alle steder.
Samtidig er der, som jeg har været inde på under debatten, et kæmpe behov for at gøre noget i forhold til den alt for store arbejdsløshed og især i forhold til den eksploderende ungdomsarbejdsløshed.
Det kan simpelt hen kun være en ideologisk blokering fra regeringen, der gør, at man ikke får sat gang i de energiforbedringer, som vi alle sammen ved skal ske; at man ikke får gjort noget for, at de unge kan komme i arbejde, dem, der har fået en uddannelse, og at de unge, der ikke har fået en uddannelse endnu, kan få en praktikplads og kan komme i gang i stedet for de der mærkelige forslag med at straffe de unge ved at skære i deres børneydelse.
Så bør man da gå ind og sikre, at der er nogle ordentlige arbejdspladser.
Vi ved, at arbejdet skal udføres i løbet af de kommende år, så lad os da få det udført nu i stedet for at tabe de unge på gulvet.
Vi har set tidligere, dengang ungdomsarbejdsløsheden også var høj – den eksploderede ikke lige så hurtigt, som den gør nu, men den var også meget høj – at det, at de unge ikke kom i gang, betød, at nogle af dem aldrig nogen sinde kom ind på arbejdsmarkedet
Det er en katastrofe både for dem og for samfundet.
Erling Bonnesen (V), 2009-11-10:
I de mange kontakter, jeg har til mange kommuner, får jeg da mange positive reaktioner på, at vi nu endelig har fået taget fat på processen og kan få gjort noget ved det.
Det er lige præcis det, man er gået i gang med.
Så er jeg da også enig med spørgeren i, at der står mange eksempler rundtomkring, som der skal gøres noget ved.
Det er jeg da glad for og tilfreds med.
Lennart Damsbo-Andersen (S), 2009-11-10:
Så bør man vel, hvis man skal lave ordentlig planlægning i kommunerne, gå ind og sige, at det også skal foregå længere fremadrettet.
Mener Venstres ordfører ikke, at det vil være godt, at man i den kommende samling tager fat på at løse problemerne omkring de 9.960 andre bygninger, som ikke bliver løst i den her forbindelse?
Erling Bonnesen (V), 2009-11-10:
Jeg er meget glad for, at spørgeren her tager fat i lige præcis det med mulighederne for nedrivning af såkaldte gamle rønner, og det er jeg, fordi det er overordentlig glædeligt, at vi efter i flere år at have talt om det nu kan få gjort noget ved det og så at sige få sat handling bag ordene.
Der er jo mange politikere, der har nær tilknytning til landdistrikterne, og som har arbejdet med det og talt om det i nogle år.
Derfor er jeg selvfølgelig glad for, at vi fra regeringens side med det her lovforslag nu også kan få sat handling bag ordene.
Så kan man altid spørge, hvor mange penge der så skal til for at få gjort noget ved det.
Men efter at der i mange år har været ingenting eller meget lidt som opbakning til det, får man nu med 150 mio. kr. netop gjort noget ved det.
Det, vi skal lægge mærke til, er lige præcis, at vi fra statens side, om jeg så må sige, går foran, og så har kommunerne nu muligheden for at bakke op.
Så jeg ser ikke nogen hovsaløsninger i det.
Jeg ser faktisk et godt samarbejde imellem staten på den ene side og kommunerne på den anden for at få lavet noget forskønnelse i landsbyerne.
Lennart Damsbo-Andersen (S), 2009-11-10:
Det, der er lidt ærgerligt, er jo så, at det kun er for et år.
Jeg kunne godt tænke mig at spørge ordføreren, om ikke Venstre vil være indstillet på at kigge på årene fremover, så man kan lave en ordentlig planlægning i kommunerne, så det ikke bliver hovsaløsninger, når de skal ud og nedrive og kondemnere bygninger.
Erling Bonnesen (V), 2009-11-10:
Jeg kan jo med glæde konstatere, at når man bestiller lokale håndværkere her og nu, erfarer man, at der faktisk er mange, der har rigtig travlt – der kan være sådan enkelte store projektmagere, som måske har knap så mange store projekter i øjeblikket.
Så vi kan med glæde konstatere, at der fortsat er god gang i håndværkerbranchen.
Det er helt klart, at det her også vil kaste nogle yderligere beskæftigelsesmuligheder af sig, og det skal man jo lige præcis være med til at sætte dagsordenen for lokalt, for med det her lovforslag giver vi netop kommunerne redskaber til at udøve, om jeg så må sige, en aktiv indsats for det.
Så der kan man jo komme med alle mulige slag på tasken, men med hensyn til tilgangen til det, tror jeg også, der er et stort, bredt politisk regnskab, der gør, at man kan få kombineret de her ting, få gjort noget ved vores bygninger der, hvor de trænger til det, og kan det så kaste nogle gode arbejdspladser af sig, er det to fluer med et smæk.
Line Barfod (EL), 2009-11-10:
Ordføreren siger, at vi skal sætte handling bag ordene.
Det synes jeg jo er en rigtig god målsætning, men så bør man også sikre, at der er penge til det, hvis der skal komme nogle handlinger.
Det er rigtig, rigtig godt, at man langt om længe er ved at få øjnene op for, at der skal ske energiforbedringer.
Det ville jo være rigtig, rigtig godt, hvis man også sagde, at vi samtidig bliver nødt til at bruge den her mulighed til at sætte ekstra fart på ved at sætte flere penge af til byfornyelse i stedet for bare at sige, at det skal gøres inden for den eksisterende ramme, som høringssvarene også peger på.
Hvis man så samtidig sagde, at det kunne være alle tiders mulighed, også i forhold til de alt, alt for mange unge, som vi lige nu er ved at tabe på gulvet, fordi de ikke kan få gennemført deres erhvervsuddannelse, ikke kan få praktikpladser, ikke kan få det, der skal til, for at de også kommer i arbejde, når de har gennemført uddannelsen, så ville det jo virkelig være at sætte handling bag ordene.
Så vil Venstre kigge på det her en gang til, sikre, at der kommer flere penge med, og sikre, at vi også bruger det til, at de unge kommer i gang?
Thomas Jensen (S), 2009-11-10:
Og tak til hr. Erling Bonnesen.
Der kom selvfølgelig ikke et klart svar på, præcis hvor meget der vil blive reduceret med, men det kan vi jo eventuelt spørge ministeren om senere.
Men for Socialdemokraterne er der jo en tæt sammenhæng mellem energireduktion, og at vi i dag står med en meget, meget omfattende arbejdsløshed i Danmark her i den økonomiske krise.
Så mit spørgsmål til hr. Erling Bonnesen er: Hvor mange af de arbejdsløse lønmodtagere, der går rundt derhjemme i dag, forventer hr. Erling Bonnesen der vil komme i arbejde som følge af det her forslag?
Erling Bonnesen (V), 2009-11-10:
Jeg tror, at alle politikere i Danmark har stort fokus på – det bærer debatten jo også præg af – at få startet energirenovering op, følge op på hele klimadagsordenen og bakke de målsætninger op.
Det tror jeg ikke at der er nogen enkeltpolitikere eller enkeltpartier der har patent på.
Jeg oplever et stort medspil til det.
Hvordan det så konkret vil udmønte sig i helt konkrete reduktioner i de enkelte tiltag, er nok et lidt stort regnestykke, men det er lige præcis det, som det hele jo også i sidste ende går ud på, nemlig at få reduceret CO2-udslippet, og det vil det her selvfølgelig også trække i retning af.
Thomas Jensen (S), 2009-11-10:
Tak til hr. Erling Bonnesen.
Her om et par uger har vi jo, som vi alle ved, klimatopmødet i København, og derfor er det også vigtigt, at vi, hver gang vi har mulighed for det her i Folketinget, gør alt, hvad vi kan, for at fremme energibesparelser i boligerne og dermed reducere energiforbruget og dermed også reducere CO2-udslippet.
Det er jo noget, som vi har stor fokus på fra oppositionens side, og jeg er også glad for, at der nu bliver taget hul på det her fra regeringens side.
Men, som jeg også vil sige i min ordførertale lidt senere, er det jo en ret begrænset sum penge, der er til det her forslag,
så derfor er mit spørgsmål til Venstres ordfører: Kan Venstres ordfører sådan med et slag på tasken sige, hvor meget energiforbruget i Danmark vil blive reduceret som følge af det her lovforslag?